Nuwe Kaapse burgerregteorganisasie verwelkom | Maroela Media
Die VF Plus het die totstandkoming van die Kaapse Forum, 'n burgerregteorganisasie vir die bevordering en beskerming van die belange van Wes-Kapenaars, verwelkom.
Die party wil ook sy gelukwensing uitspreek teenoor die radio- en TV-persoonlikheid Heindrich Wyngaard wat aangewys is as die uitvoerende voorsitter van Kaapse Forum, het dr. Corné Mulder, VF Plus-LP en Wes-Kaapse leier, gesê.
"Dit is van die allergrootste belang dat die bruin burgerlike gemeenskap betrokke raak by sy eie en die Wes-Kaap se toekoms.
"Die bruin gemeenskap is die meerderheidsgemeenskap in die Wes-Kaap en dit is ook danksy hierdie gemeenskap dat Afrikaans die meerderheidstaal in die Wes-Kaap is."
Daar wag 'n baie groot en belangrike rol vir Kaapse Forum, meen Mulder. "Dit is noodsaaklik dat veral die platteland in die Wes-Kaap dringend bestendig moet word voordat die veral van die platteland ook in die Wes-Kaap ervaar word soos wat dit reeds elders in Suid-Afrika die geval is."
Mulder het gesê die VF Plus in die Wes-Kaap is daartoe verbind om die provinsie uit die hande van die ANC, EFF en ander radikales te hou.
"In hierdie verband reik die VF Plus 'n hand van vriendskap en samewerking na Kaapse Forum uit."
Maroela Media het vroeër berig Wyngaard en die burgerregteorganisasie AfriForum het aangekondig dat hulle saam met ander rolspelers 'n nuwe Kaapse burgerlike organisasie genaamd die Kaapse Forum gestig het.
Kallie Kriel, uitvoerende hoof van AfriForum, het gesê sy organisasie se betrokkenheid by die Kaapse Forum vloei voort uit AfriForum se uitgesproke doelwit om gesonde vennootskappe op 'n basis van wedersydse erkenning en respek tussen Afrikaners en die talle ander kultuurgemeenskappe in die land te help vestig.
Suid-Afrikaners smag na groter geregtigheid, vrede, 'n voorspoedige en veilige toekoms, selfaktualisering en 'n kultuur waar mense werklik vir mekaar omgee. Hier is 'n wonderlike geleentheid om opbouend betrokke te raak. Mag elke betrokkene sout van die aarde wees en 'n lig op die pad van naasteliefde.
Ek ondersteun hierdie inisiatief voluit. Nie lank nie en ons sien hopelik die Transkei-Forum ook?
Veelsgeluk Heindrich Wyngaard. Jy is die regte persoon vir hierdie werk. Ek kan jou net sterkte toewens.
Vreemd dat Corne Mulder blykbaar nie die wesentlike verskil tussen Standaard Afrikaans en Kaaps (wat meestal deur die Bruin gemeenskap gebruik word) erken nie.